བྱིས་པའི་བཅོས་ཆུང་དཔྱད་པདྨ་གཅེས་ཕྲེང་སོགས་གཏེར་བྱོན་རྣམས་ལས་ཞིབ་ཏུ་ཤེས་དགོས་ཀྱང་མདོར་བསྡུ་ན་རྩ་ལ་བརྟག་པ་དང༌།རྟེན་འབྲེལ་ལ་བརྟག་པ་གཉིས་ལས།དང་པོ་སྤྱིར་བརྟག་པ་ནི་རྣ་བ་ལག་པ་ཀུན་གྱི་རྩ་དམར་ལ་བཤན་ན་ནད་ཡོད་རྟགས།སྦོམ་ཕྲ་མེད་པར་སྙོམས་ན་འཕྲལ་ཟུག་ཆེ་ཡང་ཕུགས་སྐྱོན་མེད།མདོག་དམར་ཞིང་སྙོམས་ལ་ཤིང་ལོ་རྒྱས་ན་ནད་མེད།རྣ་བ་དང་ལག་པ་གཡས་གཡོན་གྱི་རྩ་དང་པོ་གཉིས་གུག་ན་འཆི།བར་པ་གཉིས་གུག་ན་གསོ་དཀའ།ཐ་མ་གཉིས་གུག་ན་ནད་གཞི་ཡོད།རྩ་ཆད་ན་འཆི།ཁྱད་པར་སྙིང་རྩ་ལ་ངེས།རྣ་བ་གཡོན་པར་སྙིང་མཆེར་མཁལ་མའི་རྩ།གཡས་པར་གློ་མཆིན་མཁལ་གཡས་རྩ་ཡིན་པས་ཉི་མདངས་ལ་བརྟགས་པས་དམར་ནག་རྒྱས་ན་ཚ་བ།སེར་སྐྱ་སྟོང་ན་གྲང་བ།འཛིང་ཞིང་སྦན་སྦུན་མང་ན་གདོན་རྩ།གཏན་ནས་མི་གསལ་ན་འཆི་བར་བཤད།གསང་བའི་ལ་ཉེ་བརྟག་པ་ནི།བུས་མ་ནུས་པའི་སྔོན་དུ་ཕོར་པ་གཙང་མ་གཉིས་སུ་ཆུ་བླུགས་པ་ལ་ནུ་ཞོ་ཉུང་ངུ་རེ་སོ་སོར་བཞོས་པས།ཁ་ལ་ལིང་གིས་ལྡིང་བའམ་ཆུ་དང་འོ་མ་འདྲེས་ན་འཚོ།མ་འདྲེས་པར་ཕྲོམ་ཕྲོམ་འདུག་ན་འཆི།གཏིང་དུ་ཧྲིལ་གྱིས་སོང་ན་ན།ཁ་གཏིང་གི་བར་ཀ་བ་བཙུགས་ན་འདྲེ་གདོན་ཡིན་ཅིང་དེའང་ནུ་ཞོ་གཡས་པ་ཕོ་གདོན་དང་གཡོན་པ་མོ་གདོན་དུ་ངོས་བཟུང་ལ་རིམ་གྲོ་གཏོ་བཅོས་དེ་ལུགས་བྱ།གཉིས་ཀར་མ་འདྲེས་པར་གཏིང་དུ་སོང་ན་སྤང༌།གཅིག་འདྲེས་གཅིག་མ་འདྲེས་པའམ།གཅིག་ཁ་དང་གཅིག་ཞབས་སུ་སོང་ནའང་གསོ་དཀའོ།།གཞན་ཡང་ནུ་ཞོ་གཏིང་སོང་གྲང་བ།བར་དུ་ཚ་བ།ཁར་རླུང༌།མིག་མང་རིས་སུ་བྱུང་ན་ཤི་གསོན་ཕྱེད་མ།ཆུ་མདོག་ཏུ་གྱུར་ན་མི་འཚོ།འདྲེས་ན་འཚོ་བའང་བཤད་དོ།།སྨན་ནི་རིམས་ཚད་ལ་ཕྱི་རྒྱུད་ཀྱི་གུར་གུམ་བདུན་པ་ཁ་སྒྱུར་གང་དགོས་དང་བསྟུན་པ།བློན་པོ་སུམ་སྦྱོར།ཀྲི་ཀ་ཧན།གཙོ་བརྒྱད་འཇམ་པོར་བསྡེབས་པ་རྣམས་དང༌།ཁྱད་པར་བྱང་པའི་གློ་ཚད་ཀུན་སེལ་ལམ་གཅིག་ཤེས་ཀུན་གྲོལ་ཁ་སྒྱུར་ཅན་ཟབ།ཆམས་པ་གློ་འཁུན་ཞེས་འཁུན་པ་ཅུང་ཟད་བྱེད་པའི་གཟེར་རིམས་བྱིས་པ་མྱུར་དུ་སྲོག་འཕྲོག་པ་དེ་ལ།བསིལ་གསུམ།རུ་རྟ།ཙནྡན་དཀར་དམར།གུ་གུལ་ནག་པོ།གླ་རྩི་རྣམས་སྦྱར་བ་ཆུ་བསྐོལ་གྲང་གིས་ཕུལ།འདི་ལ་ག་བུར་སྦྱོར་བའི་རིགས་སྣང་ཡང་དེང་སང་གཉན་ཡོད་སྐབས་ཆེ་ཆུང་གང་ལའང་སྦྱར་སྲོལ་མི་འདུགགྲང་བ་ལ་གོ་ཐལ་བདུན་པ་དང༌།སེ་འབྲུ་བརྒྱད་སྦྱོར།འཁྲུ་སྐྱུགས་རིགས་ལ།བྲག་སྐྱ་ཧའོ།གུར་གུམ།ཅོང་ཞི།འབྲས་ཕྱེ་སྦྱར་བས་གཅོད།གྲང་འཁྲུ་ལ་མྱང་རྩི་སྤྲས་མར་དང་སྦྱར་བ་བཏང༌།ཕོ་ནད་ལ་མན་ངག་བསིལ་སྦྱོར་ཡང་འཕྲོད།བྱིས་པའི་ཁ་ལྕེར་འབྲུམ་བུ་དཀར་ཆུང་ཉུང་འབྲུ་ཙམ་གྱིས་གང༌།ཚད་པ་ཆེ།གྲེ་བ་འགགས་པ་ཁ་ཚའི་ནད་དམ་ཁ་ལང་བ་ལ།བློན་པོ་གསུམ།འབྲས་བུ་གསུམ།གུ་གུལ་བཅས་བསྡེབས་པ་ཁོང་དུ་བཏང༌།ཡང་ན་རུ་རྟ།གླ་རྩི།ཨ་རུ།གུ་གུལ།ཤུ་དག་སྦྱར་བ་བཏང༌།དེས་མ་འཚོ་ན།བྱ་ཕོའི་ཟེ་ཁྲགགླ་རྩི།སྐྱ་གའི་སྒྲོ་གཞོབ།གི་ཝཾ།རུ་རྟ།སྤྱི་གཞུར།སྦལ་པའི་ཤ་རྣམས་ཞིབ་པར་བཏགས་ལ་ཆུས་ཁོང་དུ་ཕུལ་བ་ཟབ།སྐྱ་གའི་སྒྲོ་གཞོབ་ར་འོས་སྦྱངས་ནས་ཁར་བྱུགཡང་རུག་པའི་ཁུ་བ་དང་ར་ཁྲག་བསྲེས་ནས་བྱུགས་པས་ཀྱང་ཕན།ཡང་གཙུག་ནད་ཅེས་པ་ཁའི་ནང་དུ་འབྲུམ་བུ་ཞིག་འབྱུང་བ་དེ་སེར་པོར་སོང་བ་དང༌།སྤྱི་གཙུག་ཏུ་བཙོད་ཀྱི་མེ་བཙས་བསྲེགཅུ་གང༌།གུར་གུམ།གི་ཝང༌།གླ་རྩི།མོན་ལུགཨ་རུ།ལི་ཤིཤིང་མངར་སྦྱར་བའི་ཕྱེ་མ་བཏང་བས་འཚོ།སྤྱིར་བྱིས་པ་ལ་སྨན་སྣ་མང་པོ་དང་ཚ་གྲང་ཤས་ཆེའི་རྩུབ་པའི་སྨན་སྦྱོར་བཏང་མི་རུང་ཞིང༌།རྟགས་བཅོས་ཀྱང་དཀའ་བས་བཀའ་གཏེར་གྱི་མན་ངག་ཕྱོགས་བསྡུས་སྔ་མ་རྣམས་ཀྱིས་མཛད་པ་ལས་ཤེས་དགོས།ཕལ་ཆེར་གདོན་ནད་ཤས་ཆེ་བས་བྱིས་གདོན་གྱི་མདོས་ཆེ་ཆུང་གང་ཤེས་དང༌།ཆུ་གཏོར།ཆ་གསུམ་མང་དུ་བཏང༌།གཟུངས་གྲ་ལྔ་ཀློག་པ་སོགས་བྱའོ།།